96/450/EY: Komission päätös, tehty 24 päivänä kesäkuuta 1996, yhdenmukaistamisasiakirjaa HD 271 S 1 "Kodinkoneiden ja vastaavien sähkölaitteiden turvallisuus - matalaa, alle 24 V:n turvajännitettä käyttäviä sähköisiä leluja koskevat erityiset säännöt" koskevien viittausten poistamisesta (ETA:n kannalta merkityksellinen teksti)



Virallinen lehti nro L 187 , 26/07/1996 s. 0107 - 0108



KOMISSION PÄÄTÖS, tehty 24 päivänä kesäkuuta 1996, yhdenmukaistamisasiakirjaa HD 271 S 1 "Kodinkoneiden ja vastaavien sähkölaitteiden turvallisuus - matalaa, alle 24 V:n turvajännitettä käyttäviä sähköisiä leluja koskevat erityiset säännöt" koskevien viittausten poistamisesta (ETA:n kannalta merkityksellinen teksti) (96/450/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon lelujen turvallisuutta koskevan jäsenvaltioiden lainsäädännön lähentämisestä 3 päivänä toukokuuta 1988 annetun neuvoston direktiivin 88/378/ETY (1), sellaisena kuin se on muutettuna direktiivillä 93/68/ETY (2), ja erityisesti sen 6 artiklan, on kuullut direktiivillä 83/189/ETY perustettua pysyvää komiteaa, sekä katsoo, että direktiivin 88/378/ETY 2 artiklassa säädetään, että leluja saadaan saattaa markkinoille vain, jos ne eivät vaaranna niiden käyttäjien tai ulkopuolisten turvallisuutta tai terveyttä silloin kuin niitä käytetään tarkoitetulla tai ennakoitavissa olevalla tavalla ottaen huomioon lasten tavanomainen käyttäytyminen, leluja pidetään direktiivin 88/378/ETY 3 artiklassa tarkoitettujen olennaisten turvallisuusvaatimusten mukaisina, jos ne täyttävät yhdenmukaistetut standardit, joiden viitenumerot on julkaistu Euroopan yhteisöjen virallisessa lehdessä, jäsenvaltioiden on julkaistava kansallisiksi standardeiksi otettujen yhdenmukaistettujen standardien viitenumerot, viittaukset yhdenmukaistamisasiakirjaan HD 271 S 1 "Kodinkoneiden ja vastaavien sähkölaitteiden turvallisuus - matalaa, alle 24 V:n turvajännitettä käyttäviä sähköisiä leluja koskevat erityiset säännöt" ja sen muutoksiin N:ot 1, 2 ja 3 on julkaistu Euroopan yhteisöjen virallisessa lehdessä N:o C 155, 23 päivänä kesäkuuta 1989, ja N:o C 34, 9 päivänä helmikuuta 1991, direktiivin 88/378/ETY 7 artiklan mukaisesti Ranska on toteuttanut tuotteen markkinoille saattamisen rajoittamista koskevia toimenpiteitä paristokäyttöisiä leluja vastaan; Ranska on ilmoittanut näistä toimenpiteistä suojalausekkeella, jonka perusteena on puutteellisuus yhdenmukaistamisasiakirjassa HD 271 S 1, Ranskan toteama puutteellisuus koskee paristokäyttöisten lelujen paristokoteloiden oikosulkutestauksen soveltamisedellytyksiä, tämän vuoksi komission piti kutsua koolle komitea 83/189, asiaa on käsitelty useaan kertaa komiteassa 83/189, ja Ranskan mielestä ei ole riittävää, että oikosulkutestejä sovelletaan paristokäyttöisiin leluihin ainoastaan, jos paristokotelo ei ole läpäissyt mekaanisia testejä; Ranska tukee väitettään kertomalla onnettomuudesta, joka aiheutti palovammoja lapselle; tämä oli aiheuttanut oikosulun laittamalla kauko-ohjattavan autonsa antennin paristokoteloon, jonka hän oli avannut paristojen vaihtoa varten, tutkittuaan Ranskan esittämät tiedot ja saatuaan komitean 89/189 lausunnon komissio totesi puutteellisuuden yhdenmukaistamisasiakirjassa HD 271 S 1 paristokäyttöisten lelujen osalta, ja tämän vuoksi viittaukset yhdenmukaistamisasiakirjaan HD 271 S 1 ja sen muutoksiin on poistettava julkaisuista, ON TEHNYT TÄMÄN PÄÄTÖKSEN: 1 artikla 1. Viittaukset yhdenmukaistamisasiakirjaan HD 271 S 1 "Kodinkoneiden ja vastaavien sähkölaitteiden turvallisuus - matalaa, alle 24 V:n turvajännitettä käyttäviä sähköisiä leluja koskevat erityiset säännöt" ja sen muutoksiin N:ot 1, 2 ja 3 on poistettava Euroopan yhteisöjen virallisen lehden julkaisuista niiden paristokäyttöisten lelujen paristokoteloihin soveltamisen osalta. 2. Jäsenvaltioiden on poistettava direktiivin 88/378/ETY 5 artiklan 1 kohdassa tarkoitetuista julkaisuista viittaukset kansallisiksi standardeiksi otettuihin standardeihin, jotka perustuvat yhdenmukaistamisasiakirjaan HD 271 S 1 ja sen muutoksiin. 2 artikla Tämä päätös on osoitettu kaikille jäsenvaltioille. Tehty Brysselissä 24 päivänä kesäkuuta 1996. Komission puolesta Emma BONINO Komission jäsen (1) EYVL N:o L 187, 16.6.1988, s. 1 (2) EYVL N:o L 220, 30.8.1993, s. 1